Mig langar að þakka sjálfstæðismönnum í borgarstjórn , og sérstaklega Vilhjálmi borgarstjóra , það ágæta framtak að gefa námsmönnum frítt í strætó . Þetta er þegar farið að skila sér í aukinni nýtingu strætisvagnaflotans . Vonandi er hér á ferð upphafið að einhverju meira í bættum almenningssamgöngum á höfuðborgarsvæðinu . Reyndar skora ég á sveitarfélögin á þessu svæði að hugleiða alvarlega að bjóða öllum upp á ókeypis strætóferðir í þeim tilgangi að kenna íbúunum kosti almenningssamgangna , draga úr bílaumferð , mengun og sliti á gatnakerfinu sem kostar óhemju fjármagn að halda við . Þannig gengur dæmið fyllilega upp að mínum dómi . Um leið og ég flyt sjálfstæðismönnum þakkir mínar vil ég minna á að því miður fara ekki alltaf saman orð og efndir í pólitíkinni . Stundum spyr maður sig hvað ami eiginlega að okkur vinstrimönnum . Erum við allt of oft fastir í einhverjum starfshópum og kjaftaklúbbum , leitandi að fullkomnum lausnum en svo gerist stundum nákvæmlega ekki neitt ? Ekki svo að skilja að R-listinn gerði margt gott og þar á meðal var sannkölluðu grettistaki lyft í leikskólamálum í hans tíð . En mér finnst að vinstrimenn megi almennt bretta frekar upp ermarnar og sitja aðeins skemur sínar slímsetur í allra handa starfshópum , málefnahópum og hvað þetta allt saman kallast nú í seinni tíð . Ingi Þórðarson